L 174/40
SK
Úradný vestník Európskej únie
7.7.2023
5.2.
Taxonómia ako nástroj transformácie
Taxonómia tým, že vymedzuje environmentálne udržateľné hospodárske činnosti, nie podniky, umožňuje podnikom transformovať sa postupným zvyšovaním svojho podielu environmentálne udržateľných činností.
Na obrázku 5 je znázornené, ako môže podnik postupne transformovať svoje činnosti, v tomto prípade činnosti vykonávané v závodoch, a investovať do ich modernizácie s cieľom zvýšiť podiel ekologických činností v budúcnosti.
Plány transformácie podľa činností môžu byť kľúčovou súčasťou stratégie transformácie na úrovni subjektu.
5.3.
Možnosti použitia taxonómie na stanovenie potrieb v oblasti financovania transformácie
Podniky môžu použiť taxonómiu na vymedzenie svojich potrieb v oblasti financovania transformácie na úrovni činností.
V taxonómii nie je predpísaný harmonogram, v rámci ktorého by podniky mali zosúladiť svoje činnosti s akýmkoľvek z jej kritérií.
Namiesto toho poskytuje aktérom trhu flexibilitu použiť harmonogramy podľa ich vlastných, vedecky podložených spôsobov transformácie.
Podniky môžu vychádzať z kritérií taxonómie pri stanovovaní svojich cieľov v oblasti klímy a životného prostredia, a ak sú tieto ciele zosúladené s transformáciou a ich dosiahnutie je dôveryhodné, môžu na ich vykonávanie získať financovanie transformácie.
Na obrázku 6 je znázornené, ako možno na tento účel použiť taxonómiu, spolu s uvedením možností na zváženie v danom poradí, pričom sa najprv zváži uskutočniteľnosť ambicióznejších možností.